*VEGA præsenterer:*

**Deer Tick er tilbage med et dristigt dobbelthug**

*Indie roots rockerne ankommer til Lille VEGA med et syleskarpt tveægget sværd i form af hele to nye album d. 28. november.*

Rhode Island-rockerne Deer Tick ledes an af primus motor John McCauleys intime sangskrivning og ru, hæse vokal. McCauley er eminent til at forfatte provokatoriske tekster, som er selvbevidste uden at være højtidelige. Sommetider indsigtsfulde, sommetider anklagende, altid præget af indre modsigelser.

Efter en kunstnerisk pause på fire år er kvartetten atter aktuel med udgivelsen af de to album *Deer Tick Vol. 1* og *Deer Tick Vol. 2*, som udkom samtidig i 2017. *Vol. 1* fokuserer på blød folk-dreven Americana-inspireret roots-rock med akustiske guitarer og blødt klaver, der polstrer McCauleys åbne, sårbare lyrik. Den anden skive, *Vol. 2*, er derimod kendetegnet ved smadderhård punk-inspireret garagerock. De to album komplimenterer hinanden, men fungerer også som selvstændige album.

Frontmand McCauley udtaler følgende om ideen bag det uventede mashup: *”I think it’s something that was bound to happen, just because I’ve always had one foot in each door. Every album we’ve put out has had its manic moments in one way or another. I felt good enough about everything that I was writing to think that we could truly separate our two big interests: quiet and loud.”*

Det kan mærkes at det efterhånden er længe siden bandet udgav deres forrige album *Negativity*. Efter en periode med massevis af koncerter og et heftigt indtag af både alkohol og stoffer gik McCauleys forlovelse i vasken. Samtidig tilstod hans far i en sag om skattesvig og kom derefter i fængsel. McCauley valgte at kanalisere al sin vrede og fortrydelse ind i *Negativity* med lige dele inspiration fra traditionel amerikansk arbejderklasse-rock og country kombineret med forsangerens hæse og rå sangstemme.

I dag er den forfriskende, flabede frontmand blevet gift og far til en lille pige, men han kan – sammen med resten af *Deer Tick* – stadig piske en gedigen omgang rå rockfortællinger sammen. Oplev det i de helt rette intime rammer i Lille VEGA d. 28. november.

**Fakta om koncerten:**

Deer Tick (US)

Onsdag d. 28. november kl. 21.00

Lille VEGA, Enghavevej 40, 1674 København V

130 kr. + gebyr

Forsalget starter fredag d. 1. juni kl. 10.00 via vega.dk og Ticketmaster